དཔལ་ལེགས་ལྡན་ནག་པོའི་གླུ་འདི་ཅི་ལྟ་བུ་ཞིག་ཡིན་པའི་སྐོར་གོང་ནས་ཞུས་ཟིན་ལ།འདིའི་ཐད་དུའང་མཁས་དབང་དགེ་འདུན་ཆོས་འཕེལ་ལགས་ཀྱིས་ཀྱང་།མུ་སྟེགས་ཀྱི་ལྟ་བའི་གཞུང་དག་གི་ཁྲོད་ན་ལེགས་ལྡན་ནག་པོའི་གླུ་དེ་རབ་དང་ཕུད་དུ་བྱེད་ཅིང་།ཛོ་གི་དང་དགེ་སྦྱོང་ཐམས་ཅད་ཀྱིས་དེའི་གླེགས་བམ་རེ་འབྲལ་མེད་དུ་འཆང་།གསུངས་པ་ལྟར་དང་།དཔལ་ལེགས་ལྡན་ནག་པོའམ་ཀྲིཥྞ་ནི་ཁྱབ་འཇུག་གི་འཇུག་པ་བཅུ་ནང་ཚན་བརྒྱད་པ་ལྷ་ཀྲིཥྞར་སྤྲུལ་ནས་ལྷ་མ་ཡིན་པ་མང་བསད་པའི་སྐོར་སོགས་གཞན་ནས་འཆད།འོ་ན་ཀྲིཥྞ་དེ་ལྷ་ཅི་ལྟ་བུ་ཞིག་ཡོད་དམ་ཟེར་ན་མཁས་དབང་དགེ་འདུན་ཆོས་འཕེལ་ལགས་ཀྱིས་དེ་ཡང་ལེགས་ལྡན་ནག་པོ་དེ་ཇི་འདྲ་ཞིག་ཡོད་སྙམ་ན།ངེད་ཅག་གི་ལྷ་ཁང་ཤར་མ་འདིའི་ནང་ན་བཞུགས་པའི་རྡོ་སྐུ་འདི་ནི་སྤྲུལ་གཞིའི་གཟུགས་ཏེ།ཞལ་གཅིགཕྱག་བཞི།སྐུ་མདོག་མཐིང་ནག་ཙནྡ་གྱི་བེང་དང་།ལྷ་ཁང་ལྷོ་ངོས་མའི་ནང་གི་ཤིང་སྐུ་འདི་ནི་སྤྲུལ་པའི་གཟུགས་ཏེ།གཞོན་ནུ་མཐིང་ཀ་གླིང་བུ་འབུད་ཅིང་།བ་ལང་འཚོ་བ་སྐྲ་སྤྱི་བོར་བཅིང་པའོ།།ཞེས་གསུངས་པ་ལྟར་ཡིན་ནའང་།དེང་སང་རི་མོ་འདྲ་མིན་ཡོད་པ་ལས་སྐུ་མདོག་སྔོ་སངས་ངེ་བ་ལས་གཞན་མི་དང་གཅིག་པ་ཞལ་གཅིག་ཕྱག་གཉིས་པ།ལ་བང་མང་པོས་དཀྱིལ་དུ་གླང་བུ་འབུད་ཅིང་ཞི་དུལ་ཅན་དུ་གནས་པ་སོགས་པར་རིས་འདྲ་མི་འདྲ་ཁྲི་འབུམ་དུ་མ་ཡོད་ཅིང་།གནའ་བོའི་ལྷ་ཁང་དག་ན་རྡོ་དང་བྲག་ལ་བརྐོས་པ།གསེར་ཟངས་དང་ཁྲོ་སོགས་ལ་རྒྱུ་བྱས་པ་སོགས་ཀྱང་རྒྱ་གར་ཡུལ་གང་སར་མཇལ་རྒྱུ་ཡོད།